El Barça començarà la temporada el 14 de juliol | betevé
El Barça començarà la temporada el 14 de juliol
Els blaugrana tenen previstos dos amistosos al Japó, el 23 i 27 de juliol
Carles Molet | dimecres, 12 de juny del 2019, a les 14.42
El Barça 2019-20 es posarà en marxa el diumenge 14 de juliol. Aquest dia estan citats a la Ciutat Esportiva Joan Gamper tots aquells jugadors que no hagin participat en la Copa Amèrica, que es disputa al Brasil del 14 de juny al 7 de juliol.
Com és habitual, el primer dia de treball els futbolistes que s’incorporin a la feina completaran diverses proves físiques i mèdiques. Serà el dilluns 15 quan, els jugadors, saltin a la gespa i es posin a les ordres del tècnic, Ernesto Valverde.
Després d’uns primers dies a la Ciutat Esportiva, l’equip marxarà cap al Japó, on té previst fer una gira a finals de juliol. De moment, hi ha organitzats dos amistosos. El primer serà el dimarts, 23 de juliol, contra el Chelsea, a l’estadi Saitama, als afores de Tòquio. El segon està previst pel dissabte, 27 de juliol, i el rival serà el Vissel Kobe, l’equip d’Andrés Iniesta i David Villa.